
FORORD 
Den Danske Kirke i London har sin oprindelse i den dansk/norske menighed, der blev stiftet i London i 1692. Kirkens vedtægter blev stadfæstet ved kongeligt dekret af 7. juni 1780, og vedtægterne er siden blevet revideret flere gange. Kirken er en del af den danske folkekirke gennem sin tilknytning til Danske Sømands- og Udlandskirker. 
  

 
NAVN OG FORMÅL 
§ 1. Kirkens formelle navn er ’St Katharine’s, Den Danske Kirke i London’, ’Den Danske Sømandskirke i London’ eller ’Den Danske Kirke i London’; i det følgende blot benævnt ’kirken’. 
 
§ 2. Kirkens hovedformål er at forkynde det kristne evangelium i overensstemmelse med den danske evangelisk-lutherske tradition, herunder at: 
(i) afholde regelmæssige gudstjenester, 
(ii) udføre kirkelige handlinger for danskere i London-området, med tilhørende samtaler, 
(iii) tilbyde sjælesorg og uformelle samtaler, især for ældre, trængende og udsatte, og for studenterpræstens vedkommende især for studerende og andre unge danskere,
(iv) udføre undervisning (for eksempel af konfirmander),
(v) iværksætte generel kirkelig oplysning (for eksempel studiekredse, foredrag og debatter) der medvirker til personlige overvejelser og stillingtagen.    


Derudover har kirken følgende kulturelle, folkelige og sociale formål: 
(vi) at virke som samlingssted for lokale danskere og deres familier, samt for grupper af danskere med en fælles interesse, 
(vii) at fremme kendskabet til dansk kultur bl.a. gennem afholdelse af koncerter, foredrag, debatter, samt forevisning af danske film,
(viii) at vedligeholde danske traditioner og fejre danske højtider,  
(ix) at give dansk sprogundervisning for børn og voksne;  
(x) at arrangere aktiviteter og opsøgende arbejde for danske unge og studerende i området, gerne i samarbejde med Dansk KFUK i London, 
(xi) på opfordring at forrette skibsbesøg på skibe med danske søfarende om bord.

Indenfor rammerne af kirkens fonde, har kirken desuden som formål at yde finansiel støtte således:
(xii) Velgørenhedsfonden (Benevolent Fund) uddeler finansiel hjælp efter behov, til danskere i London-området, der er ældre, i nød eller på anden måde særligt trængende,
(xiii) Uddannelsesfonden (FUHU) uddeler to gange årligt så mange legater som forrentningen af denne fond tillader, til danske studerende i Storbritannien, fortrinsvis til handelsstuderende.  
(xiv) Sommerskolefonden betaler årligt - eller så ofte som muligt - for et sommerskoleophold i Danmark for så mange elever fra kirkens Lørdagsskole som forrentningen af denne fond tillader.
(xv) I begrænset omfang kan kirken støtte andre velgørende formål. 
 
 
MEDLEMMER OG STEMMEBERETTIGEDE MEDLEMMER 
§ 3. Kirkens gudstjenester og arrangementer er åbne for alle danskere og personer med dansk tilknytning eller interesse. 
 Stemmeberettigede medlemmer ved generalforsamlinger er kirkens præster samt personer der betaler kirkens medlemsbidrag. Kirkerådet kan på kirkens vegne acceptere eller nægte at acceptere medlemsbidrag. 
 

KIRKENS ÅRSMØDE 
§ 4. Kirkens årsmøde afholdes inden udgangen af juni måned hvert år og indkaldes af kirkerådet mindst 28 dage forud ved opslag på kirkens opslagstavle, på kirkens hjemmeside og ved meddelelse i kirkebladet. Indkaldelsen til mødet skal indeholde tidspunkt for mødets afholdelse samt dagsordenen og skal bilægges det reviderede regnskab for det seneste regnskabsår. 
 

§ 5. Forslag til punkter på dagsordenen (jævnfør § 6) samt forslag til opstilling af medlemmer af kirkerådet skal være kirkerådets sekretær i hænde senest 14 dage før årsmødets afholdelse. Oplysninger om dagsordenspunkter og forslag til opstilling af medlemmer til kirkerådet skal gives medlemmerne ved opslag på kirkens opslagstavle og ved information på kirkens hjemmeside senest 7 dage forud for årsmødet. 
 
§ 6. Dagsordenen for årsmødet skal indeholde følgende punkter:  
1. Ordstyrer (når den danske ambassadør ikke er ordstyrer, vælger mødet en ordstyrer blandt de tilstedeværende).  
2. Beretning om kirkens arbejde i det forløbne år.  
3. Forelæggelse af det reviderede regnskab til godkendelse.  
4. Fastsættelse af minimumsbeløb for årets medlemsbidrag.  
5. Valg af medlemmer af kirkerådet.  
6. Valg af revisorer.  
7. Andre emner, anmeldt i henhold til § 5.   
8. Eventuelt. 
 
EKSTRAORDINÆR GENERALFORSAMLING 
§ 7. Ekstraordinær generalforsamling kan sammenkaldes af kirkerådet og skal sammenkaldes, når to medlemmer af kirkerådet, en af kirkens præster eller mindst 10 af kirkens stemmeberettigede medlemmer skriftligt anmoder kirkerådet derom med angivelse af formålet med mødet. Indkaldelse skal ske på samme måde som for årsmødet. 
 
KIRKENS STYRELSE 
§ 8. Biskoppen over Københavns stift er kirkens kirkelige tilsynsførende, og den danske ambassadør i London er kirkens protektor. 
 § 9. Kirkens praktiske og finansielle anliggender styres af et kirkeråd, der repræsenterer kirken i alle dens forhold. Kirkerådet består af følgende: 
(i) mindst fem medlemmer, der vælges blandt kirkens stemmeberettigede medlemmer på årsmødet, 
(ii) kirkens præst(er), 
(iii) to kirkeværger (jævnfør §17), 
(iv) et af Den Kongelige Danske Ambassade i London udpeget medlem, 
(v) et af Dansk KFUK i London udpeget medlem, hvis det ønskes. 
 De under (ii)-(v) nævnte medlemmer er ikke på valg efter § 10. 
 
§ 10. Af kirkerådets valgte medlemmer afgår hvert år to eller tre, enten efter tur eller efter ønske. Forslag til genvalg eller nyvalg af kirkerådsmedlemmer stilles enten af kirkerådet eller skriftligt af tre stemmeberettigede medlemmer af kirken ledsaget af den opstilledes skriftlige samtykke til kirkerådets sekretær senest 14 dage før årsmødets afholdelse. Såfremt der er flere end én kandidat til en plads som medlem af kirkerådet, foretages der hemmelig afstemning. 
 § 11. 
(i) Samtlige kirkerådsporteføljer og udvalg bortfalder ved begyndelsen af første kirkerådsmøde efter årsmødet, idet kirkerådet konstituerer sig blandt sine medlemmer på ny for det kommende år i udvalg og med formand, næstformand, sekretær, kasserer samt eventuelle specialistposter efter behov. Formand og næstformand kan dog ikke konstitueres som sådanne i flere end fem på hinanden følgende år, medmindre et enstemmigt kirkeråd anmoder formand og/eller næstformanden om at fortsætte, dog maksimalt for en periode på i alt ti år. De bliver under alle omstændigheder atter valgbare efter tolv måneder. Skulle der være flere end én kandidat til en stilling, foretages hemmelig afstemning. Under det konstituerende møde vedtages kirkerådets udvalg og fremtidige forretningsorden. 
(ii) De tilstedeværende medlemmer vælger et af de i § 9 under (ii)-(v) nævnte medlemmer til at dirigere mødet, indtil ny formand er konstitueret. Dirigentens stemme er ikke afgørende ved stemmelighed. 
(iii) Kirkerådet holder møde, så ofte det finder det fornødent, dog mindst tre gange årligt. Kirkerådets møder er for stemmeberettigede medlemmer offentlige. Kirkerådet kan bestemme, at en sag skal behandles for lukkede døre, når dette findes nødvendigt eller ønskeligt på grund af sagens beskaffenhed. Spørgsmålet om, hvorvidt en sag giver grundlag for dørlukning, forhandles selv for lukkede døre, hvis dette bestemmes af kirkerådet eller af formanden. 
(iv) Kirkerådet er beslutningsdygtigt, når det er sammenkaldt med syv dages skriftlig varsel, og mindst halvdelen af dets medlemmer er til stede. Alle sager afgøres ved almindeligt stemmeflertal. Ved stemmelighed er formandens stemme udslagsgivende. 
(v) Sekretæren skriver referat af kirkerådets mødet samt af årsmødet og ekstraordinære generalforsamlinger. Referater skal godkendes af kirkerådet og underskrives af formanden. Referater (med undtagelse af referat af "lukkede diskussioner”) opslås på kirkens opslagstavle, lægges ud på kirkens hjemmeside og indføres kirkens arkiv. 
(vi) (vi) Kirkerådet vælger af sin midte to repræsentanter til Danske Sømands- og Udlandskirkers repræsentantskab. 
 
§ 12. Kirkerådet er ansvarlig for den rette brug og vedligeholdelse af kirker, ejendomme og lokaler, der tilhører kirken, og for overholdelse af lejemålsforpligtelser. Rådet fører en liste over indbo og andet løsøre, og det opbevarer kirkens arkiv. 
 
§ 13. Kirkerådet er ansvarlig for kirkens økonomi, herunder forvaltning af aktiver og aktiviteter, og kan til enhver tid foretage indsamlinger og ansøge om legater m.v. til fordel for disse. Kirkerådet træffer beslutninger om den finansielle bistand i medfør af § 2 (xii)-(xv). 
 
§ 14. Kirkerådet etablerer udvalg efter behov, herunder fx forretningsudvalg, økonomiudvalg, værgeudvalg, fundraisingudvalg,  medlemsudvalg, aktivitetsudvalg samt andre udvalg efter behov. 
 
§ 15. Kirkens præster ansættes af Danske Sømands- og Udlandskirker. 
 Præsterne er præster i Den Danske Folkekirke og skal følge de folkekirkelige forskrifter vedrørende deres embedsførelse. 
 Kirkerådet træffer sammen med præsterne bestemmelse om tilrettelæggelse af gudstjenesterne. 

§ 16. Kirkerådet ansætter kirkens egne medarbejdere og fastsætter deres løn. 
 
§ 17. Kirkerådet vælger blandt kirkens stemmeberettigede medlemmer to kirkeværger. 
 Kirkeværger kan ikke vælges efter deres fyldte 65 år, og skal automatisk afgå, når de fylder 75 år. 
 Kirkeværgerne kan af kirkerådet, og under ansvar heroverfor, bemyndiges til juridisk at repræsentere kirken. 


 KIRKENS AKTIVER 
§ 18. Kirkens aktiver skal investeres som bankindeståender, i værdipapirer eller i fast ejendom. 
 Køb, salg og pantsætning af fast ejendom forelægges Danske Sømands- og Udlandskirkers hovedbestyrelse til orientering. 
 Kirkens formand kan med en medunderskrift fra næstformand, kasserer eller kirkeværge undertegne aftaler på kirkerådets vegne, herunder vedrørende kirkens økonomi. 


VEDTÆGTSÆNDRINGER 
§ 19. Kirkens vedtægter kan kun ændres ved beslutning vedtaget på et årsmøde eller en ekstraordinær generalforsamling, i begge tilfælde med et flertal på mindst to tredjedele af de tilstedeværende stemmeberettigede medlemmer og bekræftet med samme flertal på et årsmøde eller en ekstraordinær generalforsamling. Kirkens vedtægter og vedtægtsændringer godkendes af Danske Sømands- og Udlandskirker. 




KIRKENS OPLØSNING 
§20. Skulle Den Danske Kirke i London opløses eller dansk gudstjeneste i London ophøre, skal kirkerådet overdrage kirkens midler og ejendomsretten til de af dem underlagte kirker, bygninger, grunde og værdier til Den Danske Ambassadør i London og disse midler skal af denne forvaltes til fordel for en mulig senere etablering af en dansk kirke i London. 
 
 
London, den 18. oktober 2020 
